Niš i okolina ostali su bez ulične rasvete. Iz Centra za obaveštavanje kažu da je razlog isključenja veliko dugovanje Grada za struju.

Kako Južnim vestima javljaju nezadovoljni čitaoci iz različitih delova grada, u mraku su ulice u centru, Durlanu, Duvaništu, na Paliluli, Bulevaru Nemanjića, Trošarini, Bubnju, kod Kičeva, Obilićevog venca, u Medoševcu, Brzom Brodu...

Za šetnju kroz grad mnogi su bili prinuđeni da put osvetljavaju mobilnim telefonima i baterijskim lampama.

Na ovaj problem ukazali su i iz JKP „Medijana“ čiji radnici, kako su se požalili, imaju problem da u ovakvim uslovima očiste ulice.

Kako su rekli u Centru za obaveštavanje, ovakva situacija će trajati do daljnjeg.

Nadležni ćute

I pored činjenice da je, uz izuzetak samog centra, ulična rasveta isključena u celom gradu, još se niko od predstavnika gradskih vlasti i elektrodistrubucije nije javno oglasio.

Na sajtu Grada nema ni reči o ovom problemu, a poslednja informacija na Tviteru gradonačelnika Zorana Perišića je najava njegovog gostovanja na Niškoj televiziji od četvrtka.

Zbog čega su grad i okolina u mraku ne može se saznati ni na sajtu "Jugoistoka", koji tokom popodneva i večeri nije funkcionisao.